དེ་ཡང་བོད་ཁ་བ་ཅན་གྱི་ཡུལ་ན་སྟོད་དུ་མངའ་རིས་སྐོར་གསུམ་དང་བར་ན་དབུས་གཙང་རུ་བཞི།སྨད་ན་མདོ་ཁམས་སྒང་དྲུག་སོགས་ཆགས་པའི་གནས་ན་རིགས་དང་རྣམ་པ་མི་མཚུངས་པའི་གོམས་སྲོལ་སྣ་ཚོགས་ཤིག་ཡོད་དེ།ལྷག་པར་དུ་ལོ་སར་སྟངས་ལ་རིགས་དང་རིམ་པ་བགྲངས་ལས་འདས་པ་ཞིག་འདུག་པས།དེ་དག་རེ་རེ་བཞིན་གླེང་བའི་ངེས་པ་མ་མཆིས་ལ།འདིར་མདོ་སྨད་ཡུལ་གྱི་ཁྲི་ཀ་དང་མང་རྫོང་།འབའ་རྫོང་སོགས་ས་ཁུལ་འགས་ཤས་ཤིག་གི་ལོ་སར་སྟངས་ཕྱོགས་ནས་ཉུང་ཙམ་བརྗོད་པར་བྱ་སྟེ།དེ་ཡང་།བོད་ཀྱི་གཏམ་དཔེར།ས་ཆ་རེ་ལ་དཔེ་རེ།ལུང་བ་རེ་ལ་ཆུ་རེ་ཞེས་པ་ལྟར་རྫོང་ཁག་གཅིག་གི་ས་ཆའི་གོམས་སྲོལ་ཡང་མི་འདྲ་བ་རིགས་མང་པོ་ཞིག་ཡོད་དེ།དཔེར་ན།མང་རྫོང་ས་ཆའི་འབྲོག་པ་དང་རོང་བའི་གོམས་སྲོལ་ཡང་མི་མཚུངས་ས་མང་པོ་ཡོད་པ་དང་།ལོ་སར་སྟངས་ཀྱི་ཐད་ནས་ཀྱང་རྣམ་པ་དང་རིགས་མི་འདྲ་བ་མང་པོ་ཞིག་ཡོད་དེ།འདིར་ང་ཚོ་མང་རྫོང་མགོ་མང་ས་ཁུལ་གྱི་འབྲོག་པའི་ལོ་སར་སྟངས་ཀྱི་ཕྱོགས་ནས་རང་ཉིད་ཀྱིས་མཐོང་ཐོས་ཙམ་བཤད་པར་བྱ་སྟེ།དེ་ཡང་འབྲོག་པ་མང་ཚོགས་ཀྱིས་ལོ་ངོ་གཅིག་ལ་དཀའ་སྡུག་གིས་བཙལ་བའི་དམངས་སྒོར་དེ་དག་ཀྱང་ལོ་གསར་གྱི་བཟའ་བཏུང་དང་གྱོན་གོས་སོགས་ལ་སྟིམ་པ་རེད།ཡོད་པོ་རྣམས་ཀྱིས་ཕུན་སུམ་ཚོགས་པ་དང་གཞན་ལས་ལྷག་པའི་ཉོ་ཆ་རྒྱག་པ་དང་མེད་པོ་རྣམས་ཀྱིས་ཀྱང་རང་གིས་འཛོམས་ཚད་ཀྱིས་ཉོ་ཆ་རྒྱག་པ་རེད།ཁ་དཔེར།ཟས་ཟ་ན་བོད་ཀྱི་ལོ་གསར་ལ་ཟོ།གོས་གོན་ན་དྲུག་པའི་ལྷ་རྩེད་ལ་གོན་ཟེར་བ་ལྟར་ལོ་གསར་ལ་བཟའ་བཏུང་གང་ལེགས་སྒྲུབ་པའི་གོམས་སྲོལ་སྔ་མོ་ནས་ཆགས་ཡོད་ལ།དེའང་བོད་ཟླའམ་ལུགས་རྙིང་ཟླ་བཅུ་གཉིས་པའི་ནང་དུ་ཁྱིམ་ཚང་ཡོད་ཚད་ཀྱིས་ལོ་གསར་ལ་གྲ་སྒྲིག་ལེགས་པོ་བྱེད་ངེས་རེད།ཁོ་ཚོས་བཟའ་བཏུང་དང་གྱོན་གོས།རྒྱན་ཆས་སོགས་ཁྱིམ་མི་རེ་རེ་ལ་གྲ་སྒྲིག་བྱེད་ལ།གནམ་ལོ་གསར་བ་ཚེས་ན་མི་རེ་རེ་ཡིས་གོས་གསར་བ་གོན་པ་དང་ཁྱིམ་ཚང་ཀུན་གྱིས་བཟའ་བཏུང་བཟང་པོ་མ་བསྒྲིགས་ན་མི་ཆོག་པའི་གོམས་སྲོལ་ཡང་ཡོད་པ་རེད།དེ་མ་ཟད་སྡེ་བ་ཁ་ཤས་ཀྱིས་ཧོར་ཟླ་བཅུ་གཉིས་པའི་ཚེས་བཅོ་ལྔ་ནས་གཞིས་དཔོན་དག་གིས་བསྐང་གསོལ་དང་ལྷ་བསང་གཏོང་ལ།ཚེས་ཉེར་དགུའི་དགུ་ཐལ་འབོ་སྐབས་དང་བསྟུན་ཏེ་དགུ་ཟློག་འཕེན་པའི་སྲོལ་ཡོད་ཅིང་།སྡེ་བ་མང་ཤས་ཀྱིས་དེ་འདྲ་མི་བྱེད་པར་ཧོར་ཟླ་བཅུ་གཉིས་པའི་ཚེས་ཉེར་ལྔའམ་ཉེར་དྲུགཉེར་བདུན།ཉེར་བརྒྱད་སོགས་ཉིན་གང་རུང་ཞིག་ལ་གོ་རེ་དམར་པོ་བཙོ་བ་དང་དེ་ནས་གོ་དམར་གྱི་ལོ་སར་རྒྱལ་པོའང་བཙོ་བ་རེད།གོ་དམར་གྱི་ལོ་རྒྱལ་ལ་རིགས་དང་དབྱིབས།མིང་སོགས་སྣ་ག་མི་འདྲ་བ་སྣ་ཚོགས་ཤིག་ཡོད་དེ།སྤྱིར་མཆོད་མདུན་དང་བསང་ཕུལ་རྒྱུའི་ལོ་རྒྱལ་ལ་བཀྲ་ཤིས་རྟགས་བརྒྱད་དང་རྒྱལ་སྲིད་སྣ་བདུན།རྒྱ་ནག་གོས་ཁུགལོ་སྐོར་བཅུ་གཉིས།ལུ་གུའི་མེ་ཏོག་སོགས་ཀྱི་དབྱིབས་མཚོན་པའི་གོ་དམར་གྱི་ལོ་རྒྱལ་བཅའ་བ་དང་།དེ་མིན་གོ་དམར་གྱི་ལོ་རྒྱལ་ལ།ལོ་རྒྱལ་གོ་རེ་ནུ་བཞི་དང་འབུ་འབུ།ཚེས་རིས་དབྱིབས་ཅན་བཅས་བཅའ་ངེས་ཡིན།གཞན་ཡང་།གོ་རེ་སྐྱ་སྐྱ་ཡི་ལོ་རྒྱལ་ཡང་བཅའ་ལ།དེ་ནི་ཕན་ཚུན་ལ་འཚམས་རྟགས་སུ་འཁྱེར་བ་དང་བྱིས་པ་རྣམས་ཀྱིས་ལོ་སར་ལེགས་སྐྱེས་ལ་འཁྱེར་རྒྱུའི་སྐོར་ཡང་ཡིན།དེ་ནི་སྔོན་ཆད་ཡིན་ན་ལོ་རྒྱལ་འཁྱེར་རྒྱུའི་སྐོར་ལ་འབྲི་མར་སེར་པོས་ཁ་བསྐུས་ཏེ་བལ་དཀར་གྱིས་དཀྲིས་རྗེས་འཁྱེར་བ་ཡིན།བལ་དཀར་དཀར་པོས་དཀྲི་བ་དེའང་དམུ་ཐག་དང་མཚོན་པའི་ལོ་རྒྱུས་ཀྱི་རྒྱབ་ལྗོངས་རིང་མོ་ཞིག་ཡོད་པར་འདུག་པས་ལོ་རྒྱུས་དག་ན་གསལ།